Βίδα (παιχνίδι)

Η βίδα είναι ένα παιχνίδι της τράπουλας για τέσσερις παίκτες. Ανήκει στην κατηγορία χαρτοπαιγνίων αγοράς-εκτέλεσης με μπάζες, όπως η πρέφα και το μπριτζ. Βασίζεται στους κανόνες του μπουρλότ, χαρτοπαίγνιου που συναντάται στη βόρεια Ελλάδα, με την προσθήκη του γύρου αγοράς και είναι παρόμοιο με την κυπριακή Πιλότα. Η βασική του διαφορά από το μπριτζ βρίσκεται στο ότι κάθε φύλλο έχει κάποια αξία και δίνει πόντους στο ζευγάρι που θα κερδίσει την μπάζα (λεβέ) που το περιέχει.

Βασικοί Κανόνες

Η βίδα παίζεται με 4 άτομα (δύο ζευγάρια) που κάθονται εναλλάξ και χρησιμοποιεί τα 32 "μεγάλα" φύλλα της τράπουλας (Α,Κ,Q,J,10,9,8,7). Τα φύλλα μοιράζονται όλα (συνήθως με τον συνδυασμό 3-2-3 και όχι ένα-ένα) και κάθε παίχτης παίρνει 8 φύλλα. Από τη στιγμή που τα φύλλα έχουν μοιραστεί ξεκινάει η διαδικασία της αγοράς όπου και αποφασίζεται ποιο χρώμα (μπαστούνια ♠, σπαθιά ♣, κούπες ♥, καρά ♦) θα αποτελεί τα κόζια (ατού). Έπεται η διαδικασία της εκτέλεσης και της καταμέτρησης των πόντων.

Οι πόντοι

Σε κάθε παιχνίδι το σύνολο των πόντων είναι 162 (152 οι πόντοι των φύλλων και 10 πόντοι μπόνους για όποια ομάδα πάρει την πατινή, την όγδοη και τελευταία μπάζα). Στους πόντους αυτούς, προστίθεται ο αέρας, δηλαδή κάποιοι έξτρα πόντοι από συνδυασμούς φύλλων μετά το μοίρασμα, οπότε το σύνολο των πόντων είναι 162 συν τον αέρα.

Μπουρλότ

Ένα ειδικό είδος αέρα, είναι το μπουρλότ. Όταν ένας παίχτης έχει ρήγα και ντάμα (Κ+Q) στα κόζια, τότε την στιγμή που παίζει το πρώτο από τα δύο αυτά φύλλα κατά τη διάρκεια της εκτέλεσης φωνάζει «μπουρλότ» και η ομάδα του παίρνει 20 πόντους. Οι πόντοι αυτοί δε χάνονται (δεν επηρεάζονται δηλαδή) από τον αέρα που μπορεί να έχει η αντίπαλη ομάδα. Επηρρεάζονται μόνο στην περίπτωση που έχει μπει βίδα όπου ο νικητής παίρνει όλους τους πόντους.

Ο συνδυασμός μπουρλότ (Κ+Q στα κόζια) δεν θα πρέπει να συγχέεται με το χαρτοπαίγνιο μπουρλότ, που αποτελεί πρόγονο της βίδας.

Καταμέτρηση πόντων

Στο τέλος του γύρου της εκτέλεσης κάθε ομάδα μετρά τους πόντους των φύλλων της +10 πόντους για την πατινή. Το άθροισμα πρέπει να είναι 162. Οι πόντοι κάθε ομάδας στρογγυλοποιούνται όταν καταλήγουν σε 1-5 στην κατώτερη δεκάδα ενώ όταν καταλήγουν σε 7-9 στην ανώτερη δεκάδα.

Σημαντική παρατήρηση: 
Πρώτα αποφασίζουμε αν οι πόντοι που μάζεψαν οι αγοραστές φτάνουν για να βγει η αγορά και μετά γίνεται η στρογγυλοποίηση!
Στην περίπτωση που ο αριθμός των πόντων των ομάδων καταλήγουν σε 6 (πχ η ομάδα Α έχει μαζέψει 146 πόντους και η ομάδα Β 16 πόντους), τότε η στρογγυλοποίηση θα γίνει υπέρ της ομάδας που έχει στις μπάζες της το βαλέ (J) στα κόζια (που είναι το ισχυρότερο φύλλο στο παιχνίδι). Το άθροισμα είναι τελικά πάντα 160 (λόγω της στρογγυλοποίησης). Στους πόντους αυτούς προστίθεται ο αέρας (0 - 550 πόντοι) και το μπουρλότ (20 πόντοι).

Η βίδα

Στην τελευταία αγορά που έχει δηλωθεί, οι αντίπαλοι (στη σειρά τους) μπορούν να βάλουν βίδα. Αυτό σημαίνει πως διπλασιάζονται οι πόντοι για τους οποίους παίζουν οι παίκτες και -αν κάποιος από τους αγοραστές δεν κοντράρει (πει "κόντρα βίδα") ξεκινά άμεσα η εκτέλεση. Μπορεί να μπει τρίτη και τέταρτη βίδα εναλλάξ από τις ομάδες, διπλασιάζοντας κάθε φορά το στοίχημα.
Στο προηγούμενο παράδειγμα, ο Δ (ή ο Β, αν οι Δ και Α πάνε πάσο) μετά την δήλωση τού Γ: «90 τα μπαστούνια» μπορεί να πει βίδα. Αν δεν μπει "κόντρα βίδα", ξεκινά η εκτέλεση. Αν οι αγοραστές βγάλουν την αγορά, θα πάρουν 2 Χ 90 (διπλό στοίχημα) + 160 (όλοι οι πόντοι της τράπουλας) + τον αέρα.

Σύστημα αγοράς

Στη βίδα (όπως και στο μπριτζ) υπάρχουν κάποιοι άγραφοι κανόνες (σύστημα) ανοίγματος αγορών, ώστε μέσα από την διαδικασία της αγοράς να μπορούν να συνεννοούνται οι συμπαίκτες και να φτάνουν στη καλύτερη αγορά.
Μια γενική αρχή είναι πως όσο πιο χαμηλά μείνει μια αγορά, τόσο πιο εύκολα βγαίνει. Αν δηλαδή έχετε μια αγορά στα 100 (δηλαδή ποιότητα φύλλων εσάς και του συμπαίκτη σας που μπορούν να συγκεντρώσουν 100 πόντους) και 50 πόντους αέρα, τότε κατά την διάρκεια της αγοράς μπορείτε να φτάσετε μέχρι τους 150 πόντους. Αν όμως οι αντίπαλοί σας σταματήσουν στους 110 πόντους μπορείτε να πάρετε την αγορά πλειοδοτώντας στους 120 πόντους. Δεν χρειάζεται να ριψοκινδυνέψετε δηλώνοντας 150. Το κέρδος σας θα είναι 30 πόντοι (150 η δήλωση + 100 κερδισμενοι πόντοι + 50 αέρας = 300 π. έναντι 120+100+50 = 270 π.) ριψοκινδυνεύοντας να χάσετε 360 πόντους (150 η δήλωση + 160 όλοι οι πόντοι του παιχνιδιού + 50 αέρας).

Απάντηση σε ζυγή αγορά

Με δύο φύλλα στο χρώμα του συμπαίκτη μπορείτε να βοηθήσετε προσθέτοντας 10 πόντους για κάθε εξώφυλλο άσο σας.
Στην περίπτωση που κρατάτε στα χέρια σας αέρα της τάξεως των 50+ πόντων, μπορείτε να ανεβάσετε την αγορά κατά 40 πόντους τουλάχιστο, ώστε ο συμπαίκτης σας να μην πάρει λάθος πληροφορία (δεν μπορεί να δίνεται J ή 9 στα κόζια και τρεις εξώφυλλους άσους, αφού -θεωρητικά- τον ένα από τους τρεις τον έχει ο συμπαίκτης σας!) Το τελικό ύψος που μπορεί να φτάσει μία αγορά καθορίζεται και από άλλους παράγοντες όπως ποιος παίζει πρώτος, σε ποιο ύψος θεωρείτε ότι θα φτάσουν οι αντίπαλοι κλπ.